OSNOVNA ŠKOLA IVANA FILIPOVIĆA

Zagreb, Filipovićeva 1

OIB: 52347109218

**RKP: 15034**

Šifra djelatnosti: 8520 Osnovno obrazovanje

# Obrazloženje izvršenja financijskog plana za 2022. godinu

# UVODNI DIO

# Zakonski okvir:

* Zakon o proračunu (Narodne novine, br. 144/21)
* Zakon o izvršavanju Državnog proračuna Republike Hrvatske za 2022. (Narodne novine, br. 6/22, 131/22)
* Pravilnik o polugodišnjem i godišnjem izvještaju o izvršenju proračuna (Narodne novine, br. 24/13, 102/17, 1/20, 147/20, 144/21).

Godišnji izvještaj o izvršenju financijskog plana sadrži opći i posebni dio, obrazloženje i posebne izvještaje.

Prihodi i primici, rashodi i izdaci u godišnjem izvještaju o izvršenju financijskog plana iskazuju se na razini odjeljka ekonomske klasifikacije.

**Sažetak djelokruga rada:** *U osnovnoj školi Ivana Filipovića nastava je organizirana u dvije smjene (jutarnja i poslijepodnevna) u petodnevnom radnom tjednu. Školu polazi 329 učenika u 16 razrednih odjeljenja. Nastava se (redovna, izborna, dodatna i dopunska) izvodi prema Godišnjim izvedbenim kurikulumima koje je donijelo Ministarstvo znanosti i obrazovanja, operativnom Godišnjem izvedbenom odgojno obrazovnom planu i programu rada te Školskom kurikulumu.*

**II. OBRAZLOŽENJE OPĆEG DIJELA**

(1) Opći dio polugodišnjeg i godišnjeg izvještaja o izvršenju financijskog plana sadrži:

– sažetak Računa prihoda i rashoda i Računa financiranja

– Račun prihoda i rashoda i Račun financiranja.

(2) Račun prihoda i rashoda sastoji se od prihoda i rashoda iskazanih prema izvorima financiranja i ekonomskoj klasifikaciji te rashoda iskazanih prema funkcijskoj klasifikaciji.

(3) U Računu financiranja iskazuju se primici od financijske imovine i zaduživanja te izdaci za financijsku imovinu i otplate instrumenata zaduživanja prema izvorima financiranja i ekonomskoj klasifikaciji..

# Financijski plan OŠ Ivana Filipovića za 2022. godinu s projekcijama za 2023. i 2024. godinu donesen je na 6. sjednici Školskog odbora 23.12.2021., a Izmjene i dopune plana za 2022. godinu na 17. sjednici Školskog odbora 06.10.2022. godine.

Osnovna škola Ivana Filipovića je u 2022. godini ostvarila sveukupno prihoda i primitaka u iznosu od

8.144.529,05,00 kn čime je ostvareno 97,14%, planiranih prihoda. Izvršeno je rashoda i izdataka u ukupnom iznosu od 8.125.144,02 kn, čime je izvršeno 96,9% planiranih rashoda i izdataka.

1. **Prihodi:**

**Pomoći iz inozemstva i od subjekata unutar općeg proračuna** ostvareni su u ukupnom iznosu od 6.062.498,00 kn, odnosno 95,85% planiranih, a sastoje se od pomoći za redovnu djelatnost i plaće zaposlenika od Ministarstva Znanosti i obrazovanja i Pomoći temeljem prijenosa EU sredstava za Pomoćnike u nastavi i Školsku shemu voća i mlijeka.

**Prihodi od imovine** ostvareni su u iznosu od 1,11 kn, a nisu bili planirani jer je planirano u tisućama kuna, a radi se o malom iznosu kamata po žiro računu koji dobijemo od Zagrebačke banke.

**Prihodi od upravnih i administrativnih pristojbi, pristojbi po posebnim propisima i naknada** ostvareni su u iznosu od 5.871.731,00 kn, odnosno 96,05% u odnosu na planirane, a sastoje se od sufinanciranja roditelja za prehranu u školskoj kuhinji i Produženom boravku, uplata za izlete, predstave, prihoda s Božićnog sajma.

**Prihodi od prodaje proizvoda i robe te pruženih usluga, prihodi od donacija** ostvareni su u iznosu od 191.326,61 kn odnosno 121,86% u odnosu na planirane. Do povećanja je došlo zbog povećanog iznajmljivanja školskog prostora od ove školske godine, a i zbog neplaniranih donacija. Uključivanjem škole u projekt Kaufland škola voća i povrća, Kaufland je od rujna do prosinca donirao školi voće i povrće u vrijednosti od 9.631,55 kn. Nabavkom svih besplatnih udžbenika za učenike naše škole od poduzeća EKUPI d.o.o. u školskoj godini 2021./2022. škola je ostvarila pravo na poklon bon u vrijednosti od 7.588,00 kn, a Putnička agencija Eklata d.o.o. je donirala iznos od 1.600,00 kn školi za trošak dnevnica pedagoške pratnje učenika.

**Prihodi iz nadležnog proračuna i od HZZO-a temeljem ugovornih obveza** ostvareni su u ukupnom iznosu od 1.335.803,07 kn, odnosno 93,26% u odnosu na planirane.

1. **Rashodi:**

**Rashodi za zaposlene** izvršeni su u iznosu od 6.397.324,74 kn, odnosno 95,83% u odnosu na planirane, a sastoje se od rashoda za zaposlene koje financira Ministarstvo znanosti i obrazovanja, rashoda za zaposlene u okviru programa Produženog boravka i Vikenda u sportske dvorane koje financira Grad Zagreb i sufinanciraju roditelji i rashoda za zaposlene u okviru programa Pomoćnici u nastavi financiranih iz EU projekta.

**Materijalni rashodi** izvršeni su u iznosu od 1.537.154,56 kn, odnosno 100,53% u odnosu na planirane, a izvori financiranja za materijalne rashode su osim sredstava iz Proračuna Grada Zagreba, vlastiti prihodi, prihodi za posebne namjene, pomoći temeljem prijenosa EU sredstava i donacije. Materijalni rashodi iz izvora Donacije nisu bili planirani, a sastoje se od donacije Kauflanda, E-kupi i Enklate d.o.o.

**Financijski rashodi** izvršeni su u iznosu od 9.593,37 kn, odnosno 106,59% u odnosu na planirane. Izvršeni su iz izvora Proračuna Grada Zagreba, vlastitih prihoda i prihoda za posebne namjene. Povećani su u odnosu na planirano zbog poskupljenja naknada platnog prometa.

**Naknade građanima i kućanstvima na temelju osiguranja i druge naknade** izvršeni su u iznosu od 142.216,12 kn, odnosno 3.555,40% u odnosu na planirane. Velika razlika u odnosu na planirano se odnosi na udžbenike za učenike koje financira Ministarstvo znanosti i obrazovanja koji su planirani kao dugotrajna imovina, a većina nabavljenih udžbenika ove školske godine je bila klasificirana kao radni udžbenik i knjižena kao naknada građanima i kućanstvima u naravi. Osim udžbenika, stavka naknade građanima i kućanstvima u naravi odnosi se i na financiranje prehrane učenika slabijeg imovinskog stanja iz izvora donacija i sredstava koje škola prikupi na Božićnom sajmu.

**Rashodi za nabavu proizvedene dugotrajne imovine** izvršeni su u iznosu od 38.855,23 kn, odnosno 23,27% u odnosu na planirane. Velika razlika u odnosu na planirano se odnosi na udžbenike za učenike koje financira Ministarstvo znanosti i obrazovanja koji su planirani kao dugotrajna imovina, a većina nabavljenih udžbenika ove školske godine je bila klasificirana kao radni udžbenik i knjižena kao naknada građanima i kućanstvima u naravi. Rashodi za nabavu dugotrajne imovine iz izvora donacije nisu bili planirani, a odnose se na projektor i projekcijsko platno nabavljeno poklon bonom dobivenim od Ekupi d.o.o.

# III. OBRAZLOŽENJE POSEBNOG DIJELA - PROGRAMA (AKTIVNOSTI/PROJEKATA)

(1) Posebni dio godišnjeg izvještaja o izvršenju financijskog plana sadrži izvršenje rashoda i izdataka iskazanih po izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

Osnovna škola Ivana Filipovića provodi sljedeći program:

# Program: 3109 DJELATNOST USTANOVA OSNOVNOG ŠKOLSTVA

# Zakonske i druge podloge za provedbu programa: *Zakon o odgoju i obrazovanju u osnovnoj i srednjoj školi - Narodne novine br.: 87/2008, 86/2009, 92/2010, ispr. -105/2010, 90/2011, 16/2012,  86/2012 - pročišćeni tekst i 94/2013, 152/2014, 7/2017 i 68/2018), Program javnih potreba u osnovnoškolskom odgoju i obrazovanju, Državni pedagoški standard osnovnoškolskog sustava odgoja i obrazovanja (Narodne novine 63/08 i 63/10)*

# Cilj programa: *Osigurati sustavan način poučavanja učenika; poticati i kontinuirano unaprjeđivati razvoj učenika u skladu s njegovim sklonostima i sposobnostima; osposobiti učenike za učenje; osigurati učenicima stjecanje temeljnih i stručnih kompetencija, osposobiti ih za rad i rad u promjenjivom društveno-kulturnom kontekstu; odgajati i obrazovati učenike u skladu s općim kulturnim i civilizacijskim vrednotama. Program se nastoji realizirati pružanjem usluga osnovnoškolskog odgoja i obrazovanja od strane učitelja i stručnih suradnika. Kako bi u ostvarivanju zadanih programa bili što uspješniji planirano je kontinuirano stručno usavršavanje i osposobljavanje svih učitelja, stručnih suradnika i ostalih djelatnika škole. Nastojat će se podići kvaliteta nastave na što višu razinu uključujući podizanje i materijalnih i drugih uvjeta za rad u skladu s mogućnostima Škole. Posebnu pozornost obratit ćemo na podizanje kvalitete socijalne komunikacije i odnosa među učenicima, učiteljima, roditeljima i ostalim subjektima koji sudjeluju u procesu odgoja i obrazovanja kroz niz kvalitetnih programa, radionica i aktivnosti.*

**Ostvarenje cilja programa**: Tijekom 2022. godine učitelji redovito održavaju izvannastavne aktivnosti, dopunsku i dodatnu nastavu za koje koriste dodatne materijale (listići, hranu, različite materijale za kreativno izražavanje, održavanje školskog vrta …). Kroz organizaciju i provedbu različitih natjecanja učenici pokazuju stupanj temeljnih kompetencija (Dabar, Večer matematike, Atom liga, Mat liga, Lucko, Klokan bez granica…). Provedba i organizacija različitih terenskih nastava ostvaruje odgoj i obrazovanje u skladu s općim kulturnim i civilizacijskim vrednotama. Podizanje kvalitete socijalne komunikacije i odnosa među učenicima se ostvaruje kroz razne radionice i projekte (Mala škola životnih vještina, Bajkaonica, Glazbena slušaonica, Budimo prijatelji, CAP program, Krenimo i mi, Biciklom u školu, Petica-igrom do zdravlja…). Učitelji, stručni suradnici i ostali djelatnici škole prisustvuju različitim jednodnevnim ili višednevnim edukacijama u svrhu uspješnijeg planiranja nastave, aktivnosti i projekata (Županijska stručna vijeća, UPS! (učiteljski proljetni skup), Hrvatska udruga ravnatelja osnovnih škola…)

# U okviru programa provode se sljedeće aktivnosti/projekti:

**Aktivnost A02 3109 A 310901. REDOVNA DJELATNOST PRORAČUNSKIH KORISNIKA**

Sredstva za financiranje minimalnog financijskog standarda osnovnoškolskog odgoja i obrazovanja Grada Zagreba u 2022. osiguravaju se u proračunu Grada Zagreba na temelju odluke Vlade Republike Hrvatske o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog školstva.

Iz sredstava za decentralizirane funkcije osigurava se financiranje minimalnog financijskog standarda javnih potreba u odgoju i osnovnom obrazovanju, i to: materijalni i financijski rashodi, rashodi za materijal, dijelove i usluge tekućeg i investicijskog održavanja.

Osim sredstava Proračuna Grada Zagreba za provođenje redovne djelatnosti u 2022. godini koristila su se sredstva iz Vlastitih prihoda koje škola osigurava iznajmljivanjem školskih prostora, Ostali prihodi za posebne namjene koje škola osigurava sufinanciranjem roditelja aktivnosti Prehrane, Produženog boravka i izvannastavnih aktivnosti, Pomoći iz drugih proračuna, Pomoći temeljem prijenosa EU sredstava za projekte Pomoćnici u nastavi i Školska shema i Donacijama.

**Aktivnost A02 3109 A310902. PRODUŽENI BORAVAK**

Produženi boravak kao neobvezan oblik odgojno-obrazovnog rada, namijenjen je učenicima razredne nastave, koji se provodi izvan redovite nastave i ima svoje pedagoške, odgojne, zdravstvene i socijalne vrijednosti. Organizira se za učenike I., II., III. i iznimno IV. razreda. Za 2021./2022. planira se jedinstven mjesečni iznos sudjelovanja roditelja učenika u cijeni programa produženog boravka: - za učenike I., II. i III. razreda- 200,00 kuna, a za učenike IV. razreda 350,00 kuna. Iznos sudjelovanja roditelja u cijeni programa plaća se za 10 mjeseci (rujan - lipanj) i može se umanjiti samo ako roditelji ostvaruju olakšice u plaćanju utvrđene ovim programom. Podloga za izračun potrebnih sredstava iz Proračuna Grada Zagreba: ukupan iznos plaće, ostalih naknada i prijevoz učitelja na godišnjoj razini, koji provode program, umanjen za uplate roditelja koji sufinanciraju program.

|  |  |  |  |  |  |
| --- | --- | --- | --- | --- | --- |
| **Pokazatelj rezultata** | **Definicija pokazatelja** | **Jedinica mjere** | **Planirana vrijednost** | **Ostvarena vrijednost** | **Indeks** |
| Broj učitelja u produženom boravku | Broj učitelja koji realiziraju program produženog boravka | Broj učitelja | **3** | **4** | **133,33** |
| Broj učenika u produženom boravku | Broj učenika koji su uključeni u program produženog boravka | Broj učenika | **73** | **83** | **113,70** |
| Sredstva za plaće i ostala materijalna prava, prijevoz i ostale naknade učiteljima **iz proračuna** | Iznos sredstava za plaću sukladno Temeljnom kolektivnom ugovoru u osnovnoškolskom odgoju i obrazovanju | Iznos u kn | **362.000** | **368.536,83** | **101,81** |
| Sredstva za plaće i ostala materijalna prava, prijevoz i ostale naknade učiteljima **iz uplata roditelja** | Iznos razlike sredstava za plaću sukladno Temeljnom kolektivnom ugovoru u osnovnoškolskom odgoju i obrazovanju koja se financira iz uplata roditelja | Iznos u kn | **143.000** | **154.749,98** | **108,22** |

Zbog povećanog interesa djece za aktivnost Produženi boravak, početkom školske godine 2022./23. otvorena je još jedna skupina Produženog boravka i time je povećan broj djelatnika u Produženom boravku s 3 na 4 i broj djece sa 73 na 83, što je dobar pokazatelj uspješnosti navedene aktivnosti.

**Aktivnost A310904 SUFINANCIRANJE PREHRANE**

U Zagrebačkim osnovnim školama sufinancira se prehrana za oko **44.300 učenika**. Grad Zagreb sufinancira prehranu svim učenicima koji su uključeni u program prehrane.

Cijena mliječnog obroka iznosi 5,00 kuna, ručka 9,00 kuna, a užine 2,50 kuna. Učenici ostvaruju pravo na sufinanciranje cijene obroka, sukladno utvrđenim kriterijima i mjerilima iz ovog programa (prema tri kategorije). Razlika sredstava do utvrđene pune cijene besplatnih i sufinanciranih obroka, školi se doznačuje iz proračunskih sredstava. Za učenike u produženom boravku škola je dužna organizirati mogućnost konzumacije tri obroka: mliječni obrok, ručak i užina. Ručak i užina u pravilu se organiziraju za učenike uključene u program produženog boravka.

|  |  |  |  |  |  |
| --- | --- | --- | --- | --- | --- |
| **Pokazatelj rezultata** | **Definicija pokazatelja** | **Jedinica mjere** | **Planirana vrijednost** | **Ostvarena vrijednost** | **Indeks** |
| Broj učenika za koje se sufinancira prehrana | Broj učenika koji su uključeni u program prehrane | **Broj učenika** | **245** | **276** | **112,65** |
| Planirana sredstva iz proračuna za prehranu učenika | Sredstva za prehranu- kojima se sufinanciraju troškovi namirnica iz proračuna | **Iznos u kn** | **112.000** | **123.655,50** | **110,41** |
| Planirana sredstva od uplata roditelja za prehranu | Sredstva za prehranu- kojima se sufinancirana uplatama roditelja | **Iznos u kn** | **175.000** | **175.259,58** | **100,15** |

Povećanje broja učenika uključenih u školsku prehranu u 2022. godini je dobar pokazatelj uspješnosti navedene aktivnosti. Većina djece konzumira mliječni obrok, učenici produženog boravka konzumiraju tri obroka: mliječni obrok, ručak i užinu, a sve veći je interes za ručkom među djecom koja nisu uključena u Produženi boravak.

**Aktivnost A310906. ŠKOLA U PRIRODI**

Škola u prirodi, kao zaseban oblik terenske nastave koji se organizira u pravilu višednevno na posebno odabranom prirodnom odredištu s odgovarajućim uvjetima zatvorenoga i otvorenog prostora za poučavanje i učenje, ima važnu odgojnu i obrazovnu zadaću.

Radom, učenjem i druženjem u Školi u prirodi učenici trećih i četvrtih razreda provjeravaju znanja i iskustva, vježbaju i primjenjuju ih u stvarnoj životnoj sredini. Cijena programa je od 700,00 kuna -720,00 kuna, a grad sufinancira pola iznosa po učeniku. Program se provodi se u: Odmaralištu "Stoimena" u Crikvenici, "Cvrčak" u Dugoj Uvali, odmaralištu „Loda“ u Skradinu - Zagrebački holding d.o.o., Podružnica "Vladimir Nazor", te u objektima Crvenog križa Zagreb - Domu Crvenog križa na Sljemenu i Villi Rustica u Novom Vinodolskom.

|  |  |  |  |  |  |
| --- | --- | --- | --- | --- | --- |
| **Pokazatelj rezultata** | **Definicija pokazatelja** | **Jedinica mjere** | **Planirana vrijednost** | **Ostvarena vrijednost** | **Indeks** |
|  |  |  |  |  |  |
| Broj učenika | Broj učenika 3. i 4 . razreda koji su uključeni u program | Broj učenika | **42** | **42** | **100** |
| Ukupan iznos sredstava potreban za program Škole u prirodi | Iznos potrebnih sredstava iz Proračuna Grada Zagreba za provođenje programa | Iznos u kn | **10.000** | **9.250,00** | **92,50** |

Učenici IV razreda naše škole su u 2022. godini u periodu od 11. do 14.4.2022. boravili u Domu Crvenog križa u Novom Vinodolskom u okviru aktivnosti Škola u prirodi.

**Aktivnost A310907. VIKENDOM U SPORTSKE DVORANE**

Voditelji programa “Vikendom u sportske dvorane“ su učitelji tjelesne i zdravstvene kulture (profesori kineziologije) koji organiziraju i provode elementarne i sportske aktivnosti u osnovnim školama. Cilj Programa je kvalitetno organiziranje slobodnog vremena učenika u matičnim školama i uključivanje što većeg broja učenika u organizirane oblike bavljenja sportskim aktivnostima. Program se realizira kroz redovne aktivnosti: rekreativno bavljenje sportskim aktivnostima tijekom tjedna, programe natjecanja,  **sportske susrete učenika – polaznika programa.** Program je besplatan za sve učenike, te ga financira ga Grad Zagreb. Sukladno sredstvima osiguranima u Proračunu Grada Zagreba , osiguravaju se materijalni uvjeti za plaće, naknade i troškove prijevoza djelatnika koji realiziraju program Vikendom u sportske dvorane.

|  |  |  |  |  |  |
| --- | --- | --- | --- | --- | --- |
| **Pokazatelj rezultata** | **Definicija pokazatelja** | **Jedinica mjere** | **Planirana vrijednost** | **Ostvarena vrijednost** | **Indeks** |
| Broj učitelja | Broj učitelja koji provode program | Broj učitelja | **1** | **1** | **1** |
| Ukupan iznos sredstava potreban za provođenje programa | Visina plaće koja je određena Kolektivnim ugovorom za zaposlenike u osnovnoškolskom odgoju i obrazovanju i Programom javnih potreba | Iznos u kn | **176.000** | **176.360,66** | **100,20** |

Aktivnost Vikendom u sprotske dvorane provodi se u našoj školi od 2008. godine i učenici naše škole pokazuju veliki interes za tu aktivnost. Trenutno su u program uključena 224 učenika naše škole.

**Aktivnost A310908. POMOĆNICI U NASTAVI**

Sukladno članku 99. Zakona o odgoju i obrazovanju u osnovnoj i srednjoj školi, Državnom pedagoškom standardu osnovnoškolskog sustava odgoja i obrazovanja (Narodne novine 63/08 i 63/10), Pravilniku o pomoćnicima u nastavi i stručnim komunikacijskim posrednicima (Narodne novine 102/18, 59/10 i 22/20) te Zagrebačkoj strategiji izjednačavanja mogućnosti osoba s invaliditetom u razdoblju od 2016. do 2020., u rad škola uključuju se pomoćnici u nastavi/stručni komunikacijski posrednici radi uspostave jednako kvalitetnih uvjeta obrazovanja za sve učenike sukladno njihovim sposobnostima i programu koji samostalno svladavaju u primarnoj sredini. Pomoćnici u nastavi/stručni komunikacijski posrednici sa školama sklapaju neki od ugovora: ugovor o radu, ugovor o djelu, ugovor o obavljanju studentskog posla, ugovor o volontiranju i dr., na određeno i nepuno radno vrijeme, najdulje do kraja nastavne godine. Iznos neto cijene sata rada iznosi 25,00 kn neto.

|  |  |  |  |  |  |
| --- | --- | --- | --- | --- | --- |
| **Pokazatelj rezultata** | **Definicija pokazatelja** | **Jedinica mjere** | **Planirana vrijednost** | **Ostvarena vrijednost** | **Indeks** |
| Broj pomoćnika u nastavi | Broj pomoćnika u nastavi za rad s učenicima s teškoćama | Broj pomoćnika | **1** | **0** | **0** |
| Broj učenika | Broj učenika | Broj učenika |  |  |  |
| Ukupan iznos sredstava potreban za provođenje programa | Iznos sredstava za plaću pomoćnika u nastavi (ugovor o radu, ugovor o djelu, studentski ugovor) | Iznos u kn | **54000** | **534,90** | **0,99** |

Aktivnost pomoćnici u nastavi nije ostvarena u 2022. godini jer se naša škola i u školskoj godini 2022./23. uključila u nastavak EU projekta Pomoćnici u nastavi faza V. 534,90 kn se odnosi na zamjene za bolovanje Pomoćnika u nastavi EU projekta.

**Aktivnost T310904. POMOĆNICI U NASTAVI, STRUČNI I KOMUNIKACIJSKI POSREDNICI KAO POTPORA INKL. OBRAZOVANJU FAZA IV**

Grad Zagreb je 08. srpnja 2021. godine poslao prijavu na Javni poziv za dostavu projektnih prijedloga za dodjelu bespovratnih sredstava Ministarstva znanosti i obrazovanja objavljenom u okviru Europskog socijalnog fonda, Operativnog programa „Učinkoviti ljudski potencijali“ 2014-2020., u okviru „Osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama, faza IV.”. Cilj Projekta je osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama. Pomoćnici u nastavi/stručni komunikacijski posrednici sklapaju ugovore o radu sa školama na određeno vrijeme, a neto satnica iznosi 25,00 kuna. Razdoblje provedbe Projekta je od 08. kolovoza 2021. do 31.srpnja 2022. godine.

|  |  |  |  |  |  |
| --- | --- | --- | --- | --- | --- |
| **Pokazatelj rezultata** | **Definicija pokazatelja** | **Jedinica mjere** | **Planirana vrijednost** | **Ostvarena vrijednost** | **Indeks** |
| Broj pomoćnika u nastavi | Broj pomoćnika u nastavi za rad s učenicima s teškoćama | Broj pomoćnika | **5** | **5** | **100** |
| Broj učenika | Broj učenika | Broj učenika | **5** | **5** | **100** |
| Ukupan iznos sredstava potreban za provođenje programa | Iznos sredstava za plaću pomoćnika u nastavi (ugovor o radu, ugovor o djelu, studentski ugovor) | Iznos u kn | **202.000** | **169.060,88** | **83,70** |

**Aktivnost T310905. POMOĆNICI U NASTAVI, STRUČNI I KOMUNIKACIJSKI POSREDNICI KAO POTPORA INKL. OBRAZOVANJU FAZA V**

U sklopu projekta „Pomoćnici u nastavi/stručni komunikacijski posrednici kao potpora inkluzivnom obrazovanju, faza V.“ temeljem poziva za dostavu projektnih prijedloga za dodjelu bespovratnih sredstava pod nazivom "Osiguravanje pomoćnika u nastavi i stručnih komunikacijskih posrednika učenicima s teškoćama u osnovnoškolskim i srednjoškolskim odgojno-obrazovnim ustanovama, faza V.”, u okviru Europskog socijalnog fonda i Operativnog programa „Učinkoviti ljudski potencijali 2014.-2020.“ Osnovna škola Ivana Filipovića, partner u Projektu, 16.08.2022. objavljuje Javni poziv za zapošljavanje Pomoćnika u nastavi/stručno komunikacijskih posrednika. Projektom „Pomoćnici u nastavi/stručni komunikacijski posrednici kao potpora inkluzivnom obrazovanju, faza V.“ predviđen je odabir i zapošljavanje osoba na poslovima pomoćnika u nastavi u osnovnim i srednjim školama Grada Zagreba - partnerima u projektu, a s ciljem povećanja socijalne uključenosti i integracije učenika s teškoćama u osnovnim i srednjim školama. Pomoćnici u nastavi/stručni komunikacijski posrednici sklapaju ugovore o radu sa školama na određeno vrijeme, a neto satnica iznosi 30,00 kuna.

|  |  |  |  |  |  |
| --- | --- | --- | --- | --- | --- |
| **Pokazatelj rezultata** | **Definicija pokazatelja** | **Jedinica mjere** | **Planirana vrijednost** | **Ostvarena vrijednost** | **Indeks** |
| Broj pomoćnika u nastavi | Broj pomoćnika u nastavi za rad s učenicima s teškoćama | Broj pomoćnika | **4** | **4** | **100** |
| Broj učenika | Broj učenika | Broj učenika | **4** | **4** | **100** |
| Ukupan iznos sredstava potreban za provođenje programa | Iznos sredstava za plaću pomoćnika u nastavi (ugovor o radu, ugovor o djelu, studentski ugovor) | Iznos u kn | **70.700** | **68.928,76** | **97,49** |

Aktivnost Pomoćnici u nastavi, stručni i komunikacijski posrednici kao potpora inkl. obrazovanju faza IV, koja je financirana EU projektom, se pokazala jako uspješnom u školskoj godini 2021./22., pa se naša škola uključila i u slijedeću fazu EU projekta. Aktivnošću su zadovoljna i djeca i roditelji, a djelatnici su zaposleni na Ugovor o radu, čime ostvaruju osim plaće i sva ostala prava po radnom odnosu koja im pripadaju. Broj djelatnika se smanjio s 5 na 4 jer je u međuvremenu jedno dijete završilo 8. razred i otišlo iz škole.